આમ વાર્તા કરતા વાત માંડવાનું કારણ એટલું જ કે આ એક ડોક્યુમેન્ટરી છે ! જી હા , આ વાત છે અફલાતૂન ડોક્યુમેન્ટરી “ફેસિસ પ્લેસીસ“ની કે જ્યાં ફ્રેંચ ન્યુ વેવ સિનેમાના લીજેન્ડરી મેકર એવા 88 વર્ષના ડેશિંગ દાદીમા Agnès Varda અને 33 વર્ષનો અલગારી ને અલ્લડ એવો મ્યુરલ આર્ટિસ્ટ કમ ફોટોગ્રાફર JR હાથ ઉપરાંત ખભે ખભો પણ મિલાવે છે , એક એવા પ્રોજેક્ટમાં કે જે સાકાર થયે લોકોની આંખોની સાથે સાથે તેમના મોં પણ ખુલ્લા કરી દેવાનો હતો ! યસ ,આ બંને વિઝનરી ને વરણાગી વ્હાલુડાવ’નું સિમ્પલ યેટ સ્ટનિંગ કામ હતું ; સામાન્ય / અસામાન્ય લોકોના જાયન્ટ સાઈઝ ફોટોઝ ડેવલપ કરીને કોઈ નોંધનીય કે સામાન્ય ઇમારતો/દીવાલો પર ચીપકાવીને તેમની નોંધ લેવડાવવાનું અને તે બહાને એક ઘટનાપ્રવાહને જન્મ આપવાનું. લે આલે ! , સમજાયું પણ કઈ સમજાયું નહીં ! અને તેનાથી થાય શું ? – શું થાય ? એ તો તમે જ જયારે એ ઘટનાને અંજામ અપાતા જુઓ ત્યારે ખ્યાલ આવે કે મારુ બેટુ આ તો કૈક આઉટ ઓફ ધ વર્લ્ડ અનુભવ છે.